Na podlagi Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo Republike Slovenije objavlja

**Javni razpis za izbor kulturnih projektov na področju uprizoritvenih umetnosti, ki jih bo v letu 2025 sofinancirala Republika Slovenija iz proračuna, namenjenega za kulturo**

(v nadaljnjem besedilu: javni razpis, oznaka JPR-UPRIZ-2025)

1. **Ime in sedež naročnika razpisa**

Republika Slovenija, Ministrstvo za kulturo, Maistrova ulica 10, Ljubljana (v nadaljnjem besedilu ministrstvo).

1. **Predmet in področje razpisa**

Predmet javnega razpisa sta sofinanciranje kulturnih projektov na področju uprizoritvenih umetnosti, ki jih bodo v letu 2025 izvedli naslednji izvajalci:

* nevladne organizacije na področju kulture, katerih programi niso bili izbrani na javnem razpisu z oznako JPR-PROG-2022-2025;
* samozaposleni v kulturi, ki delujejo na razpisnem področju uprizoritvenih umetnosti, katerih projekti niso bili izbrani na projektnem razpisu z oznako JPR-UPR-AO-2024-2025 oziroma njihovi avtorski opusi niso vključeni v program, ki je bil izbran na javnem razpisu z oznako JPR-PROG-2022-2025.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za vse spole.

1. **Cilj razpisa**

Cilj razpisa je podpreti kulturne projekte na področju uprizoritvenih umetnosti, ki so v javnem interesu ter so prepoznani kot vrhunski in nujni za uresničevanje načel raznovrstnosti in dostopnosti javnih kulturnih dobrin, sledijo smernicam trajnostnega razvoja in zelenega prehoda v kulturi, spodbujajo ustvarjalnost samozaposlenih v kulturi na področju uprizoritvenih umetnosti in zagotavljajo pogoje za njihovo ustvarjalno delo ter spodbujajo razvoj uveljavljajočih se perspektivnih ustvarjalcev.

1. **Opredelitve pojmov**

**Uprizoritvene umetnosti** sopodročje umetnosti, ki obsega različne oblike, prakse in izraze gledališke ustvarjalnosti: dramsko in lutkovno gledališče, postdramsko gledališče, sodobne plesne prakse, ambientalno in ulično gledališče, sodobni cirkus, dramatiko ter razne eksperimentalne in raziskovalne gledališke prakse (kot npr. performans, fizično gledališče in podobno).

**Projekt** je posamezna kulturna aktivnost na področju uprizoritvenih umetnosti ki je po zasnovi, vsebini, izvedbi in obsegu zaključena celota, kar je mogoče razbrati iz prijaviteljevih v celoti izpolnjenih prijavnih obrazcev in obveznih prilog. Projekt bo dostopen javnosti in bo izveden v letu 2025.

**Produkcija** je projekt, katerega premiera oziroma prva javna predstavitev vključno s postprodukcijo, načrtovano v letu 2025, bo realizirana v letu 2025.

**Avtorski opus** je projekt z jasnim umetniškim konceptom avtorja, ki bistveno prispeva k raznolikosti avtorskih izrazov na področju uprizoritvenih umetnosti, in ga bo prijavitelj izvedel v letu 2025. Rezultat avtorskega opusa je ena produkcijska forma, ki mora biti javno dostopna, ministrstvo pa sofinancira tudi vse dejavnosti avtorja, ki so potrebne za realizacijo produkcijske forme. Avtorski opus je projekt, ki ga prijavlja samozaposleni v kulturi, ki je avtor projekta (ali umetniški kolektiv, avtor projekta, katerega vsi člani so samozaposleni v kulturi).

**Avtorski opus mladega avtorja** je projekt z jasnim umetniškim konceptom avtorja, ki bistveno prispeva k umetniškemu razvoju mladega avtorja oziroma kolektiva, in ga bo prijavitelj izvedel v letu 2025. Rezultat avtorskega opusa je ena produkcijska forma, ki mora biti javno dostopna, ministrstvo pa sofinancira tudi vse dejavnosti avtorja, ki so potrebne za realizacijo produkcijske forme. Avtorski projekt mladega avtorja je projekt, ki ga prijavlja samozaposleni v kulturi, ki je avtor projekta, ki na zadnji dan roka za oddajo vlog na razpis še ne bo dopolnil 29 let (ali umetniški kolektiv, avtor projekta, katerega vsi člani na zadnji dan roka za oddajo vlog na razpis še ne bodo dopolnili 29 let).

**Produkcijska forma** je posamezna osnovna enota avtorskega opusa, ki je dostopna javnosti. Avtor lahko v okviru avtorskega opusa realizira eno ali več produkcijskih form, pri čemer količina produkcijskih form ne vpliva na oceno kakovosti projekta – več produkcijskih form ne pomeni, da je projekt kakovostnejši.

**Upravičene osebe na razpisnem področju** so prijavitelji projektov, ki delujejo na področju uprizoritvenih umetnosti, ter na tem področju izpolnjujejo splošne in posebne pogoje.

**Prijavitelj projekta** je izvajalec, ki izpolnjuje vse pogoje za sodelovanje na razpisu in bo v morebitni sklenjeni pogodbi naveden kot pogodbena stranka. Prijavitelj projekta je nosilec pravic, odgovornosti in dolžnosti, povezanih z izvedbo projekta.

**Odgovorna oseba prijavitelja projekta** je odgovorni nosilec projekta, ki poslovno in vsebinsko predstavlja in zastopa kulturno organizacijo, oziroma posameznik (ali člani umetniškega kolektiva) v vlogi avtorja.

**Nevladne organizacije na področju kulture** so pravne osebe, ki so ustanovljene kot društva, zasebni zavodi, ustanove in drugo. Nevladno organizacijo opredeljuje 2. člen Zakona o nevladnih organizacijah (ZNOrg, objavljen v Uradnem listu RS št. 21/18).

**Samozaposleni v kulturi** (v nadaljevanju: samozaposleni) so osebe, ki so na zadnji dan roka za oddajo vlog na razpis vpisane v Razvid samozaposlenih v kulturi, ki ga vodi ministrstvo.

**Umetniški kolektiv** (v nadaljevanju: kolektiv) je kolektiv posameznikov, ki nastopa kot nedeljiva enota z lastno avtopoetiko ali enotnim umetniškim ali estetskim pristopom in katerega vsi člani so samozaposleni v kulturi in so na zadnji dan roka za oddajo vlog na razpis vpisani v Razvid samozaposlenih v kulturi, ki ga vodi ministrstvo. Kolektiv je lahko sestavljen iz posameznikov, ki ustvarjajo na različnih umetniških področjih. Na javni razpis se člani kolektiva prijavljajo kot posamezniki v sklopu kolektiva. Kot kolektiv prijavljajo en avtorski opus. Kolektiv med svojimi člani imenuje skupnega predstavnika.

**Skupni predstavnik članov umetniškega kolektiva** je član kolektiva, ki ga izmed sebe izberejo vsi člani kolektiva in ga pooblastijo, da v njihovem imenu oziroma v imenu kolektiva poda prijavo na razpis in v postopku razpisa predstavlja celoten kolektiv. Ne glede na to pa upravna odločba, s katero se odloči o vlogi za sofinanciranje kulturnega projekta kolektiva, vključuje vse posamezne člane kolektiva, prav tako so vsi posamezni člani kolektiva stranke oziroma podpisniki morebitne pogodbe o sofinanciranju.

**Koprodukcija** je enakovreden odnos dveh ali več izvajalcev (nevladne kulturne organizacije, javni zavodi), ki združijo ustvarjalne zmožnosti in sredstva za uresničitev skupnega projekta. Koprodukcija pomeni, da so vsi partnerji odgovorni za realizacijo projekta, vsi partnerji nosijo enako odgovornost za izvedbo koprodukcijskega projekta in so upravičeni do enakovrednih skupnih referenc, ki jih bo prinesla izvedba prijavljenega projekta, v skladu z medsebojnim pisnim dogovorom.

**Soorganizatorstvo** je odnos prijavitelja kot nosilca projekta in drugih soorganizatorjev (nevladne kulturne organizacije, javni zavodi, samozaposleni v kulturi, druge organizacije in posamezniki), ki s svojimi deleži (prostor, kadri, storitve, tehnična podpora in drugo) pristopijo k realizaciji projekta. Vložek soorganizatorjev je finančno ovrednoten, pravice, odgovornosti in dolžnosti za izvedbo projekta pa nosi izključno prijavitelj.

**Trajnostni razvoj** pomeni zadovoljiti trenutne potrebe, ne da bi pri tem ogrožali zadovoljevanje potreb prihodnjih generacij[[1]](#footnote-1).

**Zeleni prehod v kulturi** pomeni integracijo trajnostnih praks in okolju prijaznih pristopov v kulturnem sektorju. Glavni cilji zelenega prehoda v kulturi so: zmanjšanje okoljskega odtisa kulturnih dejavnosti ali dogodkov, povečanje ozaveščenosti o okoljskih vprašanjih ter spodbujanje trajnostnih vrednot skozi kulturne izraze.

**Upravičeni stroški,** ki jihsofinancira ministrstvo so:

* **programski stroški projekta**, ki:
* izhajajo iz predmeta pogodbe,
* so nujni za kakovostno izvedbo sofinanciranega projekta,
* so dejansko nastali od 1. januarja 2025,
* nastanejo izključno za namen izvedbe sofinanciranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter v skladu z načeli dobrega finančnega poslovanja, zlasti glede cenovne primernosti in stroškovne učinkovitosti,
* so preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami veljavne zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo istočasno financirani od drugih sofinancerjev projekta (dvojno financiranje);

Stroški nakupa alkoholnih pijač in tobačnih izdelkov ter reprezentance **niso upravičeni stroški** projekta**.**

* **posredni stroški projekta**, ki:
	+ nastanejo z izvajanjem projekta, ki je predmet pogodbe, in jih ni mogoče neposredno vezati na programsko vsebino projekta (splošni ali režijski stroški, vezani na delovanje izvajalca).

**Upravičeni programski stroški projekta se izkazujejo** z računi, pogodbami, potrdili o izvedenih plačilih in drugo obračunsko dokumentacijo v skladu z veljavnimi računovodskimi standardi. Zahtevana dokazila bodo opredeljena v pogodbi o sofinanciranju kulturnih projektov.

**Posredni stroški** **projekta** so določeni kot povprečnina v višini 15 odstotkov vrednosti z odločbo in pogodbo dodeljenih sredstev sofinanciranja in se ne izkazujejo.

**Finančna uravnoteženost** projekta pomeni:

* da so upravičeni stroški projekta uravnoteženi z njegovim obsegom in vsebino (zlasti glede cenovne primernosti in stroškovne učinkovitosti),
* da so prihodki enaki odhodkom.

**Celotna vrednost projekta** zajema vse načrtovane odhodke (programske in posredne stroške projekta).

1. **Razpisna podpodročja**

Ministrstvo v okviru razpisa razpisuje tri podpodročja:

* 1. **Podpodročje: produkcija**

**Produkcija** so projekti, ki jih prijavljajo nevladne organizacije in katerih premiera in postprodukcija, načrtovana v letu 2025, bosta realizirani v letu 2025. Projekt v prijavi pomeni celoten načrtovani obseg realizacije produkcije s postprodukcijo projekta, pri čemer mora biti premiera v Sloveniji ali slovenskem narodnostnem prostoru (zamejstvu), postprodukcija pa obsega ponovitve v Sloveniji in/ali gostovanja v tujini v letu 2025.

* 1. **Podpodročje:** **avtorski opus**

**Avtorski opus** je projekt, ki ga prijavlja samozaposleni v kulturi, ki je avtor projekta ali kolektiv, katerega vsi člani so avtorji projekta. Projekt ima jasen umetniški koncept in bistveno prispeva k raznolikosti avtorskih izrazov na področju uprizoritvenih umetnosti, prijavitelj pa ga bo izvedel v letu 2025. Rezultat avtorskega opusa je vsaj ena produkcijska forma (lahko tudi več, pri čemer količina produkcijskih form ne vpliva na oceno kakovosti projekta – več produkcijskih form ne pomeni, da je projekt kakovostnejši), ki mora biti javno dostopna oziroma izvedena v letu 2025, ministrstvo pa sofinancira tudi vse dejavnosti avtorja oziroma kolektiva, ki so potrebne za realizacijo produkcijske forme.

* 1. **Podpodročje: avtorski opus mladega avtorja**

**Avtorski opus mladega avtorja** je projekt, ki ga prijavlja samozaposleni v kulturi, avtor projekta, ki na zadnji dan roka za oddajo vlog na razpis še ne bo dopolnil 29 let, ali kolektiv, katerega vsi člani izpolnjujejo ta starostni pogoj in so avtorji projekta. Projekt ima jasen umetniški koncept in bistveno prispeva k umetniškemu razvoju mladega avtorja oziroma kolektiva, prijavitelj pa ga bo izvedel v letu 2025. Rezultat avtorskega opusa je vsaj ena produkcijska forma (lahko tudi več, pri čemer količina produkcijskih form ne vpliva na oceno kakovosti projekta – več produkcijskih form ne pomeni, da je projekt kakovostnejši), ki mora biti javno dostopna oziroma izvedena v letu 2025, ministrstvo pa sofinancira tudi vse dejavnosti avtorja oziroma kolektiva, ki so potrebne za realizacijo produkcijske forme.

1. **Pogoji za sodelovanje na razpisu**

**6.1 Splošni pogoji:**

Na razpis se lahko prijavijo le prijavitelji (upravičene osebe), ki izpolnjujejo naslednje **splošne** pogoje:

1. Prijavitelji so nevladne organizacije, katerih program ni bil izbran na javnem razpisu z oznako JPR-PROG-2022-2025,

ali

so samozaposleni v kulturi, ki so na zadnji dan roka za oddajo vlog vpisani v Razvid samozaposlenih v kulturi, ki ga vodi ministrstvo ter katerih projekti niso bili izbrani na projektnem razpisu z oznako JPR-UPR-AO-2024-2025 oziroma njihovi avtorski opusi niso vključeni v program, ki je bil izbran na javnem razpisu z oznako JPR-PROG-2022-2025;

ali

nastopajo kot umetniški kolektiv, katerega člani so avtorji prijavljenega projekta in katerega vsi člani so samozaposleni v kulturi in so na zadnji dan roka za oddajo vlog na razpis vpisani v Razvid samozaposlenih v kulturi, ki ga vodi ministrstvo ter katerega projekti niso bili izbrani na projektnem razpisu z oznako JPR-UPR-AO-2024-2025 oziroma njihovi avtorski opusi niso vključeni v program, ki je bil izbran na javnem razpisu z oznako JPR-PROG-2022-2025. Če se na razpis prijavlja umetniški kolektiv, vlogo v njegovem imenu poda skupni predstavnik članov kolektiva, ki ga člani kolektiva določijo med svojimi člani. V tem primeru je treba prijavi obvezno priložiti pisni dogovor med člani kolektiva, ki ga lastnoročno ali z elektronskim podpisom podpišejo vsi člani kolektiva in v katerem je podano soglasje vseh članov kolektiva k prijavi na razpis, ter natančno opredeljena delitev sredstev sofinanciranja projekta med posameznimi člani kolektiva (obrazec dogovora je del razpisne dokumentacije). Prijavi je treba poleg tega priložiti tudi lastnoročno ali z elektronskim podpisom podpisano pooblastilo vsakega člana kolektiva, s katerim člani kolektiva pooblaščajo skupnega predstavnika članov kolektiva, da v njihovem imenu oziroma v imenu kolektiva poda prijavo na razpis in v postopku razpisa predstavlja celoten kolektiv (obrazec pooblastila je del razpisne dokumentacije). Upravna odločba, s katero se odloči o vlogi za sofinanciranje kulturnega projekta kolektiva, pa vključuje vse posamezne člane kolektiva, prav tako so vsi posamezni člani kolektiva stranke oziroma podpisniki morebitne pogodbe o sofinanciranju. Umetniški kolektiv kandidira za en avtorski opus.

1. Prijavitelji imajo sedež in opravljajo dejavnosti v Republiki Sloveniji ter so registrirani za opravljanje kulturno-umetniških dejavnosti in posredovanje kulturnih dobrin. Glede na osnovno dejavnost niso izobraževalne in vzgojno-izobraževalne institucije oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti in posredovanje kulturnih dobrin v Sloveniji.
2. Prijavitelji v prijavi projekta ne zaprošajo za financiranje stroškov, za katere jim je ministrstvo, Slovenski filmski center, Javna agencija za knjigo Republike Slovenije, Javni sklad Republike Slovenije za kulturne dejavnosti ali drug državni organ ali lokalna skupnost že dodelila sredstva.
3. Isti projekt prijavlja le en prijavitelj (kot samostojni prijavitelj ali kot umetniški kolektiv).
4. Prijavitelji prijavljajo projekte, ki bodo v celoti realizirani v letu 2025 in bodo dostopni javnosti.
5. Prijavljeni projekt ni del rednega ali izrednega študijskega programa.
6. Vloga prijavitelja je skladna z definicijami pomenov izrazov, določenih v 4. točki razpisa.
7. Prijavitelji ne prijavljajo projekta, ki vsebinsko ne sodi na razpisno področje in ga strokovna komisija zato ne more oceniti s kriteriji, navedenimi v razpisnem besedilu pod točko 8.
8. Prijavitelji so, če so bili pogodbena stranka ministrstva v letih 2023 in 2024, izpolnjevali vse pogodbene obveznosti do ministrstva (podlaga za ugotovitev izpolnjevanja pogodbenih obveznosti je arhivirana in tekoča dokumentacija ministrstva za leti 2023 in 2024).
9. Prijavitelji prijavljajo projekt, katerega zaprošeni znesek financiranja ne presega najvišje možne višine zaprošenih sredstev, ki je opredeljena na razpisnem podpodročju.
10. Prihodki projekta so enaki njegovim odhodkom.
11. Prijavitelji dovoljujejo objavo osebnih podatkov z namenom objave rezultatov razpisa na spletni strani ministrstva, v skladu z Zakonom o dostopu do informacij javnega značaja (Uradni list RS, št. 51/06-uradno prečiščeno besedilo, 117/06-ZDavP, 23/14, 50/14, 19/15-odl.US,102/15, 7/18, 141/22) in Zakonom o varstvu osebnih podatkov (Uradni list RS, št. 163/22).
12. Vloga je v celoti napisana v slovenskem jeziku (razen naslovov projektov oziroma umetniških enot ter z izjemo morebitnih originalnih izjav tujih partnerjev, ki pa jim je treba priložiti prevod v slovenski jezik).

Prijavitelj poda izjavo o izpolnjevanju pogojev iz točke 6.1. s podpisanimi izjavami v prijavni aplikaciji. Če ministrstvo pozneje zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**6.2 Posebni pogoji za posamezna podpodročja:**

**6.2.1 Posebni pogoji za sodelovanje na razpisnem podpodročju produkcija:**

Na razpis na podpodročju produkcija se lahko prijavi prijavitelj, ki:

* je nevladna organizacija,
* je v obdobju 2021–2024 kot (ko)producent realiziral vsaj štiri (4) produkcije s področja uprizoritvenih umetnosti;
* v okviru enega prijavljenega projekta predvidi izvedbo najmanj treh (3) njegovih ponovitev (postprodukcije) v Sloveniji in/ali tujini;
* prijavlja največ dva (2) projekta, ki bosta premierno izvedena v letu 2025;

- za izvedbo projekta zaproša za največ 80 odstotkov celotne vrednosti projekta in za največ 19.000,00 EUR.

**6.2.2 Posebni pogoji za sodelovanje na razpisnem podpodročju** **avtorski opus:**

Na razpis na podpodročju avtorski opus se lahko prijavi prijavitelj, ki:

* je samozaposlen v kulturi in je na zadnji dan roka za oddajo vlog na razpis vpisan v Razvid samozaposlenih v kulturi, ki ga vodi ministrstvo,

ali umetniški kolektiv, katerega vsi člani so samozaposleni v kulturi in so na zadnji dan roka za oddajo vlog na razpis vpisani v Razvid samozaposlenih v kulturi, ki ga vodi ministrstvo,

* je v obdobju 2021–2024 zasnoval in uresničil najmanj tri (3) projekte na področju uprizoritvenih umetnosti (če za avtorski opus prosi umetniški kolektiv, se štejejo tako projekti kolektiva, kot samostojni projekti posameznih članov kolektiva),
* je avtor projekta (ali je avtor projekta umetniški kolektiv),
* kot avtor prijavlja največ en (1) projekt (člani kolektiva, ki podajo vlogo na razpis kot umetniški kolektiv, na razpis ne smejo podati tudi samostojne vloge ali na razpisu sodelovati tudi kot člani drugega kolektiva),
* prijavlja v okviru projekta vsaj eno (1) produkcijsko formo (lahko tudi več, pri čemer količina produkcijskih form ne vpliva na oceno kakovosti projekta – več produkcijskih form ne pomeni, da je projekt kakovostnejši), ki bo dostopna javnosti v letu 2025,
* za izvedbo projekta zaproša za največ 13.000,00 EUR.

**6.2.3 Posebni pogoji za sodelovanje na razpisnem podpodročju** **avtorski opus mladega avtorja:**

Na razpis na podpodročju avtorski opus mladega avtorja se lahko prijavi prijavitelj, ki:

* je samozaposlen v kulturi in je na zadnji dan roka za oddajo vlog na razpis vpisan v Razvid samozaposlenih v kulturi, ki ga vodi ministrstvo,

ali umetniški kolektiv, katerega vsi člani so samozaposleni v kulturi in so na zadnji dan roka za oddajo vlog na razpis vpisani v Razvid samozaposlenih v kulturi, ki ga vodi ministrstvo,

* na zadnji dan roka za oddajo vlog na razpis še ne bo dopolnil 29 let (če prijavlja projekt umetniški kolektiv, velja pogoj za vse člane kolektiva),
* je avtor projekta (ali je avtor projekta umetniški kolektiv),
* kot avtor prijavlja največ en (1) projekt (člani kolektiva, ki podajo vlogo na razpis kot umetniški kolektiv, na razpis ne smejo podati tudi samostojne vloge ali na razpisu sodelovati tudi kot člani drugega kolektiva),
* prijavlja v okviru projekta vsaj eno (1) produkcijsko formo (lahko tudi več, pri čemer količina produkcijskih form ne vpliva na oceno kakovosti projekta – več produkcijskih form ne pomeni, da je projekt kakovostnejši), ki bo dostopna javnosti v letu 2025,
* za izvedbo projekta zaproša za največ 8.000,00 EUR.
1. **Izpolnjevanje razpisnih pogojev**

Izpolnjevanje pogojev ugotavlja komisija za odpiranje vlog, ki jo med zaposlenimi na ministrstvu imenuje ministrica za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela za nepopolno. Vloge, ki ne bodo pravočasne ali popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru poznejše ugotovitve neizpolnjevanja pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko v primeru poznejše ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

OPOZORILO

1. **Če se prijavitelj prijavi na ta razpis z več vlogami, kot jih določajo splošni ali posebni pogoji na posameznem razpisnem področju, se bo upoštevala zadnja vloga, preostale vloge pa bodo zavržene iz razloga neizpolnjevanja splošnih ali posebnih pogojev (kot vloge neupravičene osebe).**
2. **Če več prijaviteljev prijavi na ta razpis isti projekt, se vse vloge prijaviteljev istega projekta zavržejo iz razloga neizpolnjevanja splošnih pogojev (kot vloge neupravičene osebe). Če se prijavitelj prijavi s projektom, ki vsebinsko ne sodi na razpisno področje, se vloga zavrže kot vloga neupravičenega prijavitelja.**
3. **Razpisni kriteriji**

Pravočasne in popolne vloge ter vloge upravičenih oseb bo obravnavala strokovna komisija za področje uprizoritvenih umetnosti na podlagi naslednjih kriterijev:

**8.1 Produkcija**

|  |  |
| --- | --- |
| **Kriterij:** | **Največje število****točk** |
| **1. OCENA REFERENČNOSTI PRIJAVITELJA IN USTVARJALCEV** | **25** |
| a. produkcijske reference prijavitelja projekta in koproducenta/ov na področju uprizoritvenih umetnosti v obdobju 2021 - 2024 (kakovost dosežkov prijavitelja, prepoznavnost in uveljavljenost prijavitelja in koproducenta/ov v strokovni javnosti) | 10 |
| b. prijavitelj, ki ima status nevladne organizacije v javnem interesu na področju kulture, prejme 5 točk (16. člen Zakona o nevladnih organizacijah (ZNOrg), Uradni list RS, št. 21/18). | 5 |
| c. umetniške reference ustvarjalcev in izvajalcev projekta na področju uprizoritvenih umetnosti | 10 |
| **2. OCENA VSEBINE IN IZVEDLJIVOSTI PROJEKTA** | **75** |
| a. umetniška zasnova: umetniška in vsebinska zasnova projekta, jasnost in tehtnost vsebinske obrazložitve in utemeljitve projekta | 45 |
| b. izvedbena zasnova: predvidena dostopnost (število ponovitev, razpršenost postprodukcije po Sloveniji/tujini), sodelovanje z drugimi producenti, ustreznost finančne konstrukcije, glede na obseg in vsebino dela ustrezno primerljiva višina plačila za zunanje izvajalce projekta in zaposlene (na projektu ali sicer v primerljivih poklicih v javnih zavodih) | 20 |
| c. pomen projekta za področje uprizoritvene umetnosti | 10 |
| **SKUPAJ:** | **100** |

**8.2**  **Avtorski opus**

|  |  |
| --- | --- |
| **Kriterij**  | **Največje število****točk** |
| a. izkazovanje značilnega avtorskega izraza: izvirnost in nadgradnja avtorskih ustvarjalnih postopkov | 25 |
| b. umetniška zasnova: umetniška in vsebinska zasnova projekta, jasnost in tehtnost vsebinske obrazložitve in utemeljitve projekta, produkcijska zaokroženost  | 20 |
| c. referenčnost ustvarjalcev in izvajalcev projekta (z vidika zagotavljanja kvalitativne izvedbe prijavljenega projekta) | 15 |
| č. izvedbena zasnova: skladnost zasnove projekta in načrta izvedbe, realnost izvedbe produkcijske forme glede na zasnovo projekta, ustreznost finančne konstrukcije in glede na obseg in vsebino dela ustrezno primerljiva višina plačila za zunanje izvajalce projekta in zaposlene (na projektu ali sicer v primerljivih poklicih v javnih zavodih) | 20 |
| d. pomen projekta za področje uprizoritvenih umetnosti in raznolikost avtorskih izrazov  | 20 |
| **SKUPAJ:** | **100** |

**8.3 Avtorski opus mladega avtorja**

|  |  |
| --- | --- |
| **Kriterij**  | **Največje število****točk** |
| a. izkazani dosedanji umetniški razvoj prijavitelja, avtorja projekta (kakovost umetniških dosežkov) | 20 |
| b. umetniška zasnova: umetniška in vsebinska zasnova projekta, izvirnost ustvarjalnih postopkov, jasnost in tehtnost vsebinske obrazložitve in utemeljitve projekta, produkcijska zaokroženost  | 40 |
| c. izvedbena zasnova: skladnost zasnove projekta in načrta izvedbe, realnost izvedbe produkcijske forme glede na zasnovo projekta, ustreznost finančne konstrukcije in glede na obseg in vsebino dela ustrezno primerljiva višina plačila za zunanje izvajalce projekta in zaposlene (na projektu ali sicer v primerljivih poklicih v javnih zavodih) | 20 |
| č. pomen projekta za umetniški razvoj prijavitelja  | 20 |
| **SKUPAJ:** | **100** |

1. **Uporaba kriterijev in določitev višine sofinanciranja**

Kriteriji so ovrednoteni s točkami, pri čemer je pri vsakem od kriterijev navedeno najvišje število točk, ki jih je mogoče doseči. Najvišje število točk, ki jih je mogoče prejeti za projekt, je 100.

V sofinanciranje bodo lahko sprejeti le projekti tistih prijaviteljev, ki na podlagi ocenjevanja po navedenih razpisnih kriterijih dosežejo vsaj polovico vseh možnih točk. Izmed projektov, ki dosežejo vsaj polovico vseh možnih točk, bodo v sofinanciranje na posameznem razpisnem podpodročju sprejeti najvišje ocenjeni projekti v okviru razpoložljivih sredstev na posameznem razpisnem podpodročju.

V primeru, da na posameznem razpisnem podpodročju ni zadostnega števila prijav oziroma prijavljeni projekti po razpisnih kriterijih na posameznem podpodročju niso dosegli vsaj polovice vseh možnih točk in zaradi tega na razpisnem podpodročju sredstva za sofinanciranje tega podpodročja niso v celoti razdeljena, se nerazdeljena sredstva prenesejo na ostala podpodročja po presoji pristojne strokovne komisije za področje uprizoritvenih umetnosti.

Višina sredstev za projekte, sprejete v sofinanciranje, se določi tako, da se zaprošena vrednost sofinanciranja pomnoži s količnikom, ki odraža število prejetih točk. Primer: projekt, ki bo dosegel 100 točk, bo sofinanciran v višini 100 odstotkov zaprošene vrednosti (količnik 1); projekt, ki bo dosegel 85 točk, bo sofinanciran v višini 85 odstotkov zaprošene vrednosti (količnik 0,85).

Ocenjevanje in vsebinsko ovrednotenje izvede pristojna strokovna komisija za področje uprizoritvenih umetnosti.

Točkovanje posamezne vloge opravi vsak član komisije v skladu z vsemi omenjenimi kriteriji. Ocene so uravnotežene tudi primerjalno z drugimi prejetimi vlogami. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število. Primer: umetniške reference ustvarjalcev in izvajalcev projekta na področju uprizoritvenih umetnosti od skupno 7 članov komisije 6 članov komisije oceni s po 10 točkami, sedmi pa z 9 točkami. Seštevek točk 69 se v takem primeru deli s številom 7, kot je članov komisije, kar da povprečje 9.85\*. Ocena kriterija se v tem primeru zaokroži na 10 točk in ta ocena v seštevku z ostalimi sedmimi ocenami posameznih kriterijev tvori skupno oceno vloge.

S prijavitelji izbranih projektov bodo na podlagi odločb sklenjene pogodbe za obdobje trajanja razpisa.

1. **Predvidena vrednost razpoložljivih sredstev**

Predvidena vrednostvseh razpoložljivih sredstev, namenjenih za predmet razpisa, z oznako JPR-UPRIZ-2025, je **327.000,00 EUR:**

- od tega je predvidoma 60 odstotkov celotne vrednosti razpoložljivih sredstev namenjenih podpodročju produkcije,

- predvidoma 30 odstotkov celotne vrednosti razpoložljivih sredstev je namenjenih podpodročju avtorski opus,

- predvidoma 10 odstotkov celotne vrednosti razpoložljivih sredstev pa je namenjenih podpodročju avtorski opus mladega avtorja.

1. **Obdobje za porabo dodeljenih sredstev**

Dodeljena proračunska sredstva za izbrane projekte morajo biti porabljena na področju razpisa v proračunskem letu 2025, oziroma v plačilnih rokih, kot jih določa Zakona o izvrševanju proračunov Republike Slovenije za leti 2024 in 2025 (Uradni list RS, št. 123/23 in 12/24).

Dodeljena proračunska sredstva se bodo izplačevala v skladu z dinamiko izplačil, opredeljeno v pogodbi o sofinanciranju kulturnih projektov, in na podlagi izdanih e-računov oziroma elektronskih zahtevkov za izplačilo, pri čemer je pri prvem zahtevku možno uveljavljati predplačilo v višini do 30 odstotkov pogodbene vrednosti.

**12. Razpisni rok in oddaja vlog**

Razpis se začne **7. 10. 2024** in konča **7. 11. 2024**.

Vloga mora biti izpolnjena in oddana v elektronski obliki na prijavnem obrazcu v spletnem okolju eJR (na naslovu: https://ejr.ekultura.gov.si/ejr-web/) z vsemi dokazili, prilogami in podatki, določenimi v razpisni dokumentaciji in v skladu z zahtevami tega javnega razpisa. Vloga mora biti oddana oziroma predložena na enega od načinov, opredeljenih v točkah 12.1. in 12.2. Prijavitelj naj vlogo odda v skladu z izbranim podpodročjem v okviru razpisa JPR-UPRIZ-2025.

Vlogo za projekt, ki ga prijavlja umetniški kolektiv, v njegovem imenu oziroma v imenu članov kolektiva odda skupni predstavnik članov kolektiva, ki je opredeljen v 4. in 6.1. točki besedila tega razpisa.

Dopolnjevanje in spreminjanje vlog sta možna le do poteka razpisnega roka, in sicer v spletnem okolju eJR z rabo oznake, ki je določena že oddani vlogi.

Da ne bi prišlo do preobremenjenosti strežnika prijaviteljem priporočamo, da vloge na javni razpis oddate pred zadnjim dnem razpisnega roka.Oddaja vloge pomeni, da se prijavitelj strinja z vsemi pogoji in kriteriji razpisa.

**12.1. Oddaja elektronsko podpisane vloge**

Prijavitelj vlogo na javni razpis odda na prijavnem obrazcu v spletnem okolju eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana prijava se šteje za pravočasno, če je izpolnjena, elektronsko podpisana in oddana na prijavnem obrazcu v spletnem okolju eJR do vključno **7. 11. 2024** do **23.59**.

**12.2. Oddaja lastnoročno podpisane vloge**

Če prijavitelj nima digitalne identitete za elektronsko podpisovanje, vlogo na javni razpis kljub temu izpolni na prijavnem obrazcu v spletnem okolju eJR na naslovu: http://ejr.ekultura.gov.si/ejr-web, nato pa obrazec natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva natisnjena različica.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: Ministrstvo za kulturo Republike Slovenije, Maistrova ulica 10, 1000 Ljubljana, najpozneje do 7. 11. 2024 oziroma najpozneje ta dan oddana priporočeno na pošti kot priporočena pošiljka. Pošiljka mora biti poslana **v zaprti kuverti z izpisom na prednji strani:** NE ODPIRAJ – PRIJAVA NA JAVNI RAZPIS z oznako JPR-UPRIZ-2025. Na ovojnico je treba obvezno nalepiti A4 dokument »Kuverta«, ki je priloga tega javnega razpisa in vsebuje vse potrebne podatke, kot so naslov, oznaka javnega razpisa, navedba prijavitelja in drugo.

Obvezne priloge, določene v razpisni dokumentaciji oziroma besedilu tega javnega razpisa, naj bodo priložene le v spletnem obrazcu in jih prijavitelji ne pošiljajo fizično.

Vloga mora biti izpolnjena na predpisanem spletnem obrazcu, ki je dostopen na naslovu www.gov.si/drzavni-organi/ministrstva/ministrstvo-za-kulturo/javne-objave/ in mora vsebovati vse obvezne priloge in podatke, določene v razpisni dokumentaciji.

**13. Razpisna dokumentacija**

Razpisna dokumentacija obsega:

* besedilo projektnega razpisa z oznako JPR-UPRIZ-2025,
* prijavni obrazec s prilogami v spletnem okolju eJR na naslovu: https://ejr.ekultura.gov.si/ejr-web/.

Razpisna dokumentacija je objavljena na spletni strani ministrstva v zavihku Javne objave in je dostopna na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani z razpisom z oznako JPR-UPRIZ-2025.

**14. Zavrženje vlog**

Za **prepozno** se bo štela vloga (oziroma dopolnitev ali sprememba), ki ne bo oddana v spletnem okolju eJR do vključno **7. 11. 2024** do **23.59.** Če prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo RS, Maistrova 10, 1000 Ljubljana** najpozneje do **7. 11. 2024** oziroma najpozneje ta dan oddana na pošti kot priporočena pošiljka.

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, čigar vloga ne bo izpolnjevala pogojev za sodelovanje na tem javnem razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

**– prepozno vlogo,**

**– nepopolno in/ali prepozno dopolnjeno vlogo,**

**– vlogo, ki jo bo oddala neupravičena oseba.**

**15. Odpiranje vlog**

Ministrstvo bo vloge začelo odpirati 11. 11. 2024.

**OPOZORILO**

**Prijavitelje opozarjamo, da je izvedba postopka razpisa z oznako JPR-UPRIZ-2025** **vezana na proračunske zmogljivosti ministrstva. Če pride do sprememb v državnem proračunu ali finančnem načrtu ministrstva, ki bi neposredno vplivale na izvedbo postopka razpisa z oznako JPR-UPRIZ-2025, mora ministrstvo ukrepati v skladu s spremembami v državnem proračunu oziroma finančnem načrtu ministrstva.**

**Če se v času izvedbe postopka razpisa z oznako JPR-UPRIZ-2025 obseg sredstev, ki so v državnem proračunu, namenjena za kulturo, zmanjša toliko, da ne zagotavlja izpolnitve ciljev razpisa z oznako JPR-UPRIZ-2025, lahko ministrstvo postopek razpisa ustavi oziroma v primeru že zaključenega izbora kulturnih projektov v skladu s spremembami proračuna zmanjša obseg sofinanciranja, spremeni ali prekine že sklenjeno pogodbo o sofinanciranju projekta.**

**16. Pristojna uslužbenka za dajanje informacij in pojasnil v zvezi z razpisom:**

Dodatne informacije o razpisu lahko zainteresirani prijavitelji dobijo pri Katji Jančič izključno po elektronski pošti na naslovu katja.jancic@gov.si.

Vsebinska vprašanja v zvezi z razpisom je po elektronski pošti na navedeni naslov možno poslati najpozneje do vključno 6. 11. 2024, zadnji odgovori ministrstva bodo podani najpozneje do 7. 11. 2024 do 15. ure. Če bodo vprašanja poslana po navedenem datumu, ministrstvo odgovorov ne zagotavlja.

Za tehnično podporo in odgovarjanje na tehnična vprašanja v zvezi z eJR se lahko prijavitelji obrnejo na Službo za digitalizacijo (sonja.hiti-ozinger@gov.si, (01) 400 7982) vsak delovni dan med 9. in 15. uro, najkasneje do 7. 11. 2024 do vključno 15. ure.

Vse potencialne prijavitelje in zainteresirane osebe vabimo na **javne inštrukcije**, ki bodo v veliki sejnih sobi v pritličju Ministrstva za kulturo Republike Slovenije, Maistrova ulica 10, Ljubljana, **15. 10. 2024 ob 10. uri.** Takrat bomo podrobno predstavili razpis in odgovarjali na vprašanja v zvezi z njim. Vprašanja lahko pošiljate tudi po elektronski pošti.

**17. Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo na spletnih straneh ministrstva: www.gov.si/drzavni-organi/ministrstva/ministrstvo-za-kulturo/, kot je navedeno pod točko 13.

 Dr. Asta Vrečko ministrica

1. Cilji trajnostnega razvoja so opredeljeni v Agendi za trajnostni razvoj do leta 2030 (Organizacija Združenih narodov, dostopno na https://www.gov.si/zbirke/projekti-in-programi/uresnicevanje-agende-2030/), ki so vključeni tudi v Strategijo razvoja Slovenije 2030 (dostopno na: https://www.gov.si/assets/ministrstva/MKRR/Strategija-razvoja-Slovenije-2030/Strategija\_razvoja\_Slovenije\_2030.pdf) [↑](#footnote-ref-1)